Vrou se liggaam buite Graaff-Reinet gekryGraaff-Reinet. (Foto: wikipedia) Die polisie op Graaff-Reinet in die Oos-Kaap ondersoek ŉ moordklag nadat die liggaam van ŉ vrou, klaarblyklik in haar 30’s, naby die dorp gekry is. Kapt. Bradley Rawlinson, polisiewoordvoerder, sê die polisie het omstreeks 06:38 Donderdag ŉ anonieme wenk oor die liggaam langs die N9, in die rigting van Middelburg, gekry. “Met die polisie se aankoms het hulle die liggaam van ŉ blonde vrou, netjies geklee in ŉ blou denim en blou hemp, op die toneel gekry.” Die vrou het ŉ wond aan haar kop gehad. Rawlinson sê speurders volg in dié stadium alle moontlike leidrade op en het die publiek gevra om met inligting na vore te kom. Enigiemand met inligting kan sers. M Gcinisa by 083 301 8475 bel.